# Talavellu

U talavellu :
| Asphodelus ||
| Classifica scentifica ||
| Regnu | Plantae |
| Divisione | Magnoliophyta |
| Classa | Liliopsida |
| Ordine | Liliales |
| Famiglia | Liliaceae |
| Generu | Asphodelus |
U talavellu hè un generu di piante di a famiglia di e Liliaceae è chì cumprende parechje spezie erbacee. U talavellu currisponde à u generu Asphodelus L., 1753, chì deriveghja da u grecu ἀσφόδελος (asphódelos).
U nome talavellu seria furmatu incù a radica antica è prelatina tal chì com'è tar, pal o cal currisponde à un'idea d'altura.

## Tassunumia

U generu Asphodelus cumprende e siguente spezie:
* Asphodelus acaulis Desf.
* Asphodelus aestivus Brot.: 'ssa spezia hè prisente in Corsica
* Asphodelus albus Mill.
* Asphodelus ayardii Jahand. & Maire
* Asphodelus bakeri Breistr.
* Asphodelus bento-rainhae P.Silva
* Asphodelus cerasiferus J.Gay
* Asphodelus fistulosus L.: 'ssa spezia hè prisente in Corsica
* Asphodelus gracilis Braun-Blanq. & Maire
* Asphodelus lusitanicus Cout.
* Asphodelus macrocarpus Parl.
* Asphodelus ramosus L.: 'ssa spezia hè prisente in Corsica
* Asphodelus refractus Boiss.
* Asphodelus roseus Humbert & Maire
* Asphodelus serotinus Wolley-Dod
* Asphodelus tenuifolius Cav.
* Asphodelus viscidulus Boiss.

## Storia

Per Omeru (Odissea XI, 487-491; 539; 573) u talavellu hè a pianta di l'Inferni. I fiori di u talavellu sò à spessu cunsiderati in a mitulugia com'è "fiori di i morti". Difatti, u talavellu hè chjamatu "fiori di i morti" in Niolu. Sicondu Omeru: "induve l'eroi sò caduti i prati si sò ricuperti di talavelli chì avianu u compitu d'accumpagnà e so anime in l'Ade".
Per l'antichi Grechi u Regnu di i Morti era suddivisu in trè parte: u Tartaru per l'empii, i Campi Elisi per i boni, è infine i prati di talavelli per quelli chì in vita ùn eranu stati nè boni nè gattivi. Per tutte ste cridenze, è altre dinù, i Grechi usavanu à piantà talavelli annantu à e tombe, affinchè i so cari pudissenu nutrisce si incù e so radiche. I prati di talavelli eranu cunsiderati com'è u sughjornu di i morti. Un esempiu forse micca casuale l'avemu in Capu Miseno.
Epimenide, cunsideratu da parechji un di i setti sapienti, usava u talavellu (è a malva) per e so capacità di scaccià a fame è a sete. A ligenda vole ch'è Epimenide, grazia à l'usu di radiche è erbe ùn avissi micca avutu bisognu di manghjà è ch'ellu vissi cusì 157 anni, sicondu Diogene Laerzio. Teofrastu, in a so "Ricerca annantu à e piante", afferma ch'è e radiche di talavellu sò cumestibile.
I talavelli sò citati, frà altru, in u "Lodu di a Pazzia" d'Erasmu di Rotterdam, a quale pianta seria u locu induve, Ella (a pazzia), seria nata. (Par. 8 "Locu di nascita di a tuntia")

## In Corsica

Esistenu in Corsica trè spezie di talavellu:
* asphodelus aestivus
* asphodelus fistulosus
* asphodelus ramosus
Altri nomi corsi di u talavellu sò: albucciu, biancafiore (Ascu), butalbellu, butalbucciu, erbucciu, fiore di i morti (Niolu), luminellu, scazzachjulu, spusata, taravucciu, talabucciu, talavucciu, tarabucciulu, talabeddu, taravellu.
U fustu longu di u talavellu si chjama, sicondu i lochi: accendipippa (Capicorsu), luminellu, candelu, cirotta (Urnanu), tirulu o zirlu. Sicondu a legenda, era imprudatu in i cumbatti di i mazzeri: una volta l'annu, u 31 di lugliu, i mazzeri si battianu di notte incù un bastone fattu cù u tirulu seccu).
Servia dinù u tirulu per fà croce chì eranu aduprate per pruteghje e racolte.
Hè imprudatu à volta u talavellu in e sprissione corse. Per esempiu:
* Ùn cunnosce più l'albucciu: hà listessu sensu ch'è Un cunnosce più a filetta : hà sminticatu u so paese, i so lochi d'origine.
* Focu di zirlu: vole dì ch'ellu hè un focu di paglia
* Hà e ghjambe cum'è tìruli

## Note

* ↑ Comiti (1992).
* ↑ Multedo (1994).
* ↑ Omeru - Odissea, cantu IX)
* ↑ Gamisans (1993).
* ↑ Infcor, 10 aprile 2015
* ↑ Multedo (1994).
* ↑ Multedo (1994).
* ↑ Multedo (1994).
* ↑ Civiltà del Mare (2008).

## Referenze

* Civiltà del Mare, Marzu-Ghjunghju 2008
* Ghjuvan'Maria Comiti (1992) Les corses face à leur langue, de la naissance de l'idiome à la reconnaissance de la langue. Edizione squadra di u Finusellu, Aiacciu.
* Gamisans, J. & Jeanmonod, J. (1993) Catalogu di i pianti vascularii di Corsica, Conservatoire et jardin botanique de la ville de Genève: Geneva (in francese)
* Multedo, Roccu (1994), U mazzerisimu - Le mazzérisme, L'originel, Parigi